Свята кнігі  
*Эдзі Агняцвет*

Паплылі на рэках крыгі

З дзіўным гулам, сінім бляскам.

І прыходзіць свята кнігі,

Дзе прасторна вершам, казкам.

Дзе любімыя героі —

На малюнках, як жывыя

Словы матчыны з табою —

Лугавыя і лясныя.

Кніга! Нам прыносяць словы

Праўду, вернасць і адвагу,

І зялёны свет дубровы,

І чырвоны колер сцягу.

Колькі фарбаў захавана

Ў чорных літарах чароўных?

Колькі ёсць вышынь нязнаных

У радках — сцяжынках роўных?

Пройдзе Тыдзень наш вясновы,

Будзеш ты расці і, з часам

Разгадаеш сілу слова

З роднай кнігаю сам-насам.

І таксама будуць святы

У кутку зацішнай хаты:

І прыгоды Дон-Кіхота,

І касмічныя палёты!